ზღვის ფინია
ზღვის ფინია (ლათ. Aidablennius sphynx) — სხივფარფლიანი თევზი ზღვისფინიისებრთა ოჯახისა. სხეულის საერთო სიგრძე 8 სმ არ აღემატება. სხეულის გვერდებზე გასდევს 6-7 განივი მურა ზოლი. გავრცელებულია ხმელთაშუა, მარმარილოს და შავ ზღვებში. შავი ზღვის საქართველოს სანაპირო ზონაში გვხვდება ყველგან, წყალმცენარეებით დაფარულ ქვიან ადგილებში. იკვებება კიბოსნაირებით, მოლუსკებით, თევზის ქვირითით, ჭიებით, წყალმცენარეებით. აპრილიდან სექტემბრამდე ქვირითს ყრის ქვებზე, ლოკოკინის ცარიელ ნიჟარებში, ორმოებში, მამალი იცავს ქვირითიან ბუდეს. ზღვის ფინია სუბტროპიკული დემერსალური თევზია. სამეურნეო მნიშვნელობა არ აქვს. 1836 წელს აღიწერა ფრანგი ზოოლოგის აშილ ვალანსენის მიერ.